**Lietuvių kalbos ir literatūros pamoka**

**,,Biblioteka po atviru Vilniaus dangumi’’ 8 klasei**

**Pastaba mokytojui:** pamokos tema gali būti pritaikoma įvairių klasių mokiniams. Tokiu atveju literatūros kūriniai parenkami mokytojo nuožiūra ar pačių mokinių pageidavimu. Mokytojas taip pat turi galimybę savo nuožiūra pasirinkti pamokos vietą.

**Pamokos tikslas:** analizuoti ir aptarti literatūrinius kūrinius, gebėjimas viešai pristatyti savo pasirinktą autorių ir kūrinį.

**Gebėjimai:** gebėjimas pagrįsti savo nuomonę, lavina gebėjimą pristatyti kūrinį (viešasis kalbėjimas).

**Pamokos situacija:** Pamoka vedama 8-os klasės mokiniams.

**Pamokos eiga:** pamoka vedama Lietuvos nacionalinės Martyno Mažvydo bibliotekos prieigose (patogiausia ir smagiausia ant laiptų).

Siekiama sudominti mokinius skaityti knygas. Mokiniai turi būti pasirinkę ir perskaitę savo nuožiūra pasirinktą knygą. Knygą būtina atsinešti į pamoką. Rekomenduotina, kad knyga būtų asmeninė nuosavybė, kad būtų įmanoma paskolinti ja susidomėjusiam klasės draugui.

Mokiniai iš eilės pristato savo pasirinktą autorių ir knygą, turi užsipildę skaitymo lapą. Mokinys trumpai, neatskleisdamas siužeto papasakoja apie knygą, pasako kodėl šią knygą rekomenduotų perskaityti klasės draugui.

Kai visi mokiniai pristato savo pasirinktas knygas, imituojama biblioteka. Skiriamas laikas kai mokiniai gali keistis savo knygomis su klasės draugais. Jei vieną knygą nori skaityti daugiau nei vienas asmuo, sudaromas ,,laukiančiųjų’’ sąrašas. Jei liko nepasirinktų knygų, mokiniai vis tiek pasiskolina jas (galbūt nuomonės gali skirtis ir jei iš pirmo žvilgsnio atrodo, kad knyga nepatiks, galbūt nuomonė ją perskaičius pakis?)

Po knygų pristatymų einama pasižvalgyti po Lietuvos nacionalinėje Martyno Mažvydo bibliotekoje vykstančias parodas, pasivaikščioti po biblioteką, pabūti erdvėse.

**Refleksija:** mokiniai įvardija kaip (jų nuomone) reikia pristatyti knygą, kad ja sudomintų kitą asmenį.

**Namų darbas:** mokiniai perskaito iš draugo pasiskolintą knygą ir užpildo skaitymo lapą. Per kitą užklasinio skaitymo pamoką knygą pristato ir pagrindžia savo nuomonę ar nuomonė apie knygą sutampa su prieš tai ją pristačiusio klasės draugo.

Kodėl būtent skaitymo lapą? Pildydami skaitymo lapus, mokiniai tarsi kaupia savo žinių ir perskaitytų knygų duomenų bazę. Užsirašyti labiausiai įstrigę veikėjai, knygos siužetas, citatos – tai pagalba mokiniui rašant rašinį, pagrindžiant savo mintis. Mokiniai kaupia skaitymo lapus – renka kartojimosi medžiagą.

**Pastaba:** pamokos medžiagos priede pridėta Užklasinio skaitymo pildymo lapai (,,Skaitinių dienoraštis. Perskaityk knygą ir aprašyk!’’ , išleido leidykla ,,Alma littera‘‘

arba

,,Skaitinių dienoraštis. Perskaityk, nupiešk ir aprašyk. Parengta bendradarbiaujant su ,,Šiaurės licėjus‘‘ mokytoja Jurgita Steponaitienė, išleido leidykla ,,Alma littera‘‘)

*Pamoką parengė lietuvių kalbos ir literatūros vyr.mokytoja Loreta Kindurienė*